b"\n_START_ARTICLE_\nGlostrup\n_START_SECTION_\nEtymologi\n_START_PARAGRAPH_\nGlostrup er en  torp, det vil sige en udflytterlandsby, som der opstod mange af 1000-1250. Navnet var antagelig oprindelig Globs torp. En mand ved navn Glob er sandsynligvis draget ud fra en af de n\xc3\xa6rliggende landsbyer og har grundlagt en ny by, hvor Glostrup ligger. Og byen blev navngivet efter sin grundl\xc3\xa6gger.\n_START_SECTION_\nStationsbyen\n_START_PARAGRAPH_\nI 1847 \xc3\xa5bnede Danmarks f\xc3\xb8rste jernbane p\xc3\xa5 str\xc3\xa6kningen K\xc3\xb8benhavn-Roskilde. \xc3\x89n af stationerne p\xc3\xa5 str\xc3\xa6kningen blev placeret ved Glostrup (Glostrup Station), der dermed fik flere daglige togforbindelser til K\xc3\xb8benhavn og Roskilde. At jernbanen kom til byen bet\xc3\xb8d i de f\xc3\xb8rste \xc3\xa5r kun begr\xc3\xa6nset v\xc3\xa6kst i omr\xc3\xa5det. Byen var fortsat en landsby, hvor hovedparten af indbyggerne ern\xc3\xa6rede sig ved landbrug._NEWLINE_Undtagelsen var \xc3\xa5bningen af Glostrup Bryggeri i 1845. Bryggeriet fik senere stor betydning for byen, og i 1890 besk\xc3\xa6ftigede det  48 af Glostrups befolkning._NEWLINE_I 1880 f\xc3\xb8rtes de f\xc3\xb8rste telegraflinjer langs Roskildevej til Glostrup, og fire \xc3\xa5r senere fulgte telefonlinjerne._NEWLINE_Mod slutningen af 1800-tallet begyndte en kraftig udvikling i Glostrup. Byen begyndte at vokse hurtigt, og i 1880'erne tog Glostrup skridtet fra landsby til stationsby. Udviklingen blev desuden accelereret i forbindelse med opf\xc3\xb8relsen af Vestvolden ca. 2 km \xc3\xb8st for byen i 1888-1892. H\xc3\xa5ndv\xc3\xa6rkere, handelsfolk og voldarbejdere valfartede til byen, og i 1890 var landbruget for f\xc3\xb8rste gang ikke hovederhvervet._NEWLINE_Omkring \xc3\xa5r 1900 begyndte udviklingen at tage fart, og flere centrale institutioner og virksomheder grundl\xc3\xa6gges. Allerede ved \xc3\xa5rhundredeskiftet havde byen kirke, pr\xc3\xa6steg\xc3\xa5rd, skole, distriktsl\xc3\xa6gebolig, apotek, jernbanestation, telegrafstation, postekspedition, kro, bryggeri, bageri, k\xc3\xb8bmandshandel med mere. Af nye virksomheder tilkom blandt andet Oliem\xc3\xb8llen (1901) der i 1923 overtoges af Sunlight, Glostrup Kommuneskole (1902) - i dag H\xc3\xb8jvangsskolen - samt Forst\xc3\xa6dernes Bank (1905). _NEWLINE_I 1911 havde Glostrup 2.231 indbyggere, heraf ern\xc3\xa6rede 189 sig ved landbrug, 1.103 ved h\xc3\xa5ndv\xc3\xa6rk og industri, 387 ved handel, 135 ved transport og 105 af egne midler._NEWLINE_Endnu frem til mellemkrigstiden udgjorde Glostrup en selvst\xc3\xa6ndig stationsby men udviklede sig sidel\xc3\xb8bende til en satellitby til Stork\xc3\xb8benhavn, hvor i 1957 1.560 pendlede til hovedstaden for at arbejde._NEWLINE_Siden har Glostrup udviklet sig til k\xc3\xb8benhavnsk forstad og vestlig bydel. Bydelens postnummer er: 2600 Glostrup."